《寄答钟羽洞秀才 其三》
明代·杨起元

中秋积雨歇，碧天月皓皓。故人传尺素，开缄见仪貌。

书中亦何言，谓我近枢要。我本迂儒生，通显非夙抱。

故人骐骥足，宜骋千里道。五十新状头，君年尚为少。

岂为富贵期，所期在远到。长歌对明月，同明自相照。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。